ANC, EFF reeds haaks oor NVG se nuwe hoofJulius Malema. Foto: EFF Die ANC en die EFF het hul eerste groot geveg van hierdie verkiesingsjaar begin, en dit handel oor die nuwe nasionale direkteur van openbare vervolgings, adv. Shamila Batohi. Die EFF-leier, Julius Malema, het Batohi se geloofwaardigheid Saterdag in Soshanguve, noord van Pretoria, skerp aangeval tydens die bekendstelling van die EFF se verkiesingsmanifes. Die ANC het onmiddellik Malema se aanvalle op Batohi veroordeel en Malema behoorlik die kop gewas. Hoewel Batohi nog maar enkele dae in haar amp is en nog geen noemenswaardige besluite moes neem nie, het Malema reeds aangevoer dat die EFF nie vertroue in haar het nie. Hy het aangevoer sy is in dieselfde politieke faksie as die minister van openbare ondernemings, Pravin Gordhan, wat een van die EFF se gunstelingteikens is en net mooi geen krediet kry van die party in rooi vir sy pogings om staatsbeheerde maatskappye reg te ruk nie. Die EFF het al vantevore die mening uitgespreek dat Gordhan deel is van ŉ Indiërkartel wat mekaar bevoordeel en dat Gordhan se dogter op onaanvaarbare wyse sake doen met die staat. Gordhan het nou ŉ lastersaak oor die bewerings aanhangig gemaak. In Batohi se geval beskik sy oor ŉ indrukwekkende loopbaangeskiedenis wat die posisie van provinsiale direkteur van openbare vervolgings in KwaZulu-Natal en meer onlangs ŉ tydperk verbonde aan die internasionale strafhof in Den Haag insluit. Uit ŉ strategiese hoek is dit waar dat verskeie hofsake tans hangende is teen verskeie prominente EFF-lede, onder wie Malema. Die nasionale vervolgingsgesag, waarvan Batohi aan die hoof staan, sal oor die vervolging van daardie sake moet besluit, wat hulle per definisie teen daardie EFF-lede te staan sal laat kom. In so ŉ geval is die verdelingslyne reeds vroeg getrek met die aftekening van Batohi as ŉ vennoot van Gordhan, teen wie die EFF reeds ŉ politieke stryd voer.